NASTAVNA CJELINA: 3.TAJNA STVARANJA – GOVOR ZNANOSTI I GOVOR VJERE

NASTAVNA JEDINICA: 3.2. Biblijski pristup stvaranju

**CILJ OBRADE NASTAVNE JEDINICE**:

• Kroz dublje poznavanje biblijskih tekstova o postanku učenici prihvaćaju stvaranje svijeta i čovjeka kao plod Božje stvarateljske moći i ljubavi te otkrivaju Božji poziv čovjeku kao sustvaratelj i poziv odgovornosti prema prirodi i bližnjemu.

**KLJUČNI POJMOVI –** stvaranje, biblijski izvještaj, priroda, čovjek, savršenstvo

**KORELACIJA** – hrvatski jezik, književnost, biologija

**METODIČKI SUSTAV -** interpretativno-analitički

**OBLICI RADA**: frontalni i individualni

**MEDIJI KOMUNICIRANJA**

Vjeronaučni udžbenik za prvi razred srednje škole (Tražitelji smisla)

Biblija (posebno SZ – Knjiga Postanka), ploča, kreda, bilježnica, olovka, LCD projektor, računalo, internet …

**GLOBALNA STRUKTURA SATA**

UVODNI DIO: 1.meditativno-molitveni početak

 2. motivacija

 3. najava teme

SREDIŠNJI DIO: 4. interpretativno čitanje

 5. izražavanje dojmova

 6. interpretacija u užem smislu

ZAVRŠNI DIO: 7. sinteza

 8. aktualizacija

 9. molitveni završetak

1. **Meditativno-molitveni početak**

Pozdravljam učenike i molim ih da se pripreme za molitvu. Započinjem molitvu znakom križa te meditativno čitam (Ps 8):

Jahve, Gospode naš,

divno je ime tvoje po svoj zemlji,

veličanstvom nebo natkriljuješ!

U ustima djece i dojenčadi

hvalu si spremio protiv neprijatelja,

da postidiš mrzitelja, zlotvora.

Gledam ti nebesa, djelo prstiju tvojih,

mjesec i zvijezde što ih učvrsti -

pa što je čovjek da ga se spominješ,

sin čovječji te ga pohodiš?

 Ti ga učini malo manjim od Boga,

slavom i sjajem njega okruni.

Vlast mu dade nad djelima ruku svojih,

njemu pod noge sve podloži:

ovce i svakolika goveda,

i zvijeri poljske k tome,

ptice nebeske i ribe morske,

i što god prolazi stazama morskim.

 Jahve, Gospode naš,

divno je ime tvoje po svoj zemlji!

Slava Ocu…

1. **Motivacija**

Na ploču postavljam papir na kojem je napisan broj 3, a na drugom papiru broj 4, i na trećem broj 7. Zamolim učenike da zapišu asocijacije na broj 3, 4 i 7 na ploču. (Broj 3 predstavlja Trojstvo i savršenstvo, broj 4, četiri strane svijeta, djelovanje Boga Oca, Sina i Duha Svetoga i četiri strane svijeta daju broj 7, sedam dana, predstavlja tjedan, savršenstvo… - Bog je savršen, On je onaj koji stvara)

1. **Najava teme**

 Prošli sat smo govorili o znanstvenom pristupu stvaranju svijeta. Sada, nakon vaših asocijacija, pretpostavljate da ćemo govoriti o vjerskom tumačenju stvaranja svijetu, točnije o biblijskom pristupu. Stoga napišite naslov: Stvaranje u Bibliji. Pokazujem im jeruzalemsku Bibliju. Danas ćemo obrađivati starozavjetne biblijske tekstove. Na ploču pišem Post 1 i pitam učenike o kojoj se knjizi i poglavlju radi. Dakle, obrađujemo knjigu Postanka. Imamo dva biblijska teksta o stvaranju svijeta. Prvi tekst pripada svećeničkoj predaji, nastaje u teškom razdoblju povijesti Izraela, u babilonskom sužanjstvu, a drugi tekst pripada jahvističkoj predaji, koji je stariji o prvog, nastao za vrijeme kralja Salomona.

1. **Interpretativno čitanje / izražavanje dojmova**

Sada ćemo zajedno otvoriti udžbenike na 124. stranici i pročitati prvi izvještaj o stvaranju po ulogama (po jedan učenik čita jedan dan stvaranja). Nakon pročitanog teksta postavljam pitanja: Koji dio teksta vam se najviše dojmio? (učenici proizvoljno biraju dijelove teksta, pretpostavljam da se zaustavljaju na stvaranju čovjeka) Kakve osjećaje u vama budi prvi izvještaj? (individualno, Bog kao moćan stvaratelj svega)

1. **Interpretacija u užem smislu**

Izdvojite u tekstu najčešće glagole? Što oni predstavljaju? Sjetimo se početka, kada smo zapisali misli na temelju simbolike brojeva. Glagoli koji se ponavljaju predstavljaju određeni kontinuitet, red i sklad. Tako imamo… U početku stvori Bog nebo i zemlju… Time shvaćamo kako je Bog izvor i počelo, Bog je subjekt svakom izrečenom glagolu u tekstu. Na ploču pišem glagol *stvara*. Mi znamo tko je taj subjekt koji stvara, to je Bog koji je Počelo svega. Čovjek naprotiv nešto radi ili čini, a Bog stvara. Gdje je zakon i red, tu je Bog, a ako je Bog tu onda je sve *dobro*. Jeste li primijetili ponavljanje izraza *neka bude*? Na što nas taj izraz upućuje? Taj izraz govori o snazi Riječi kojom Bog stvara. O kome tekst najviše govori, koga je Bog stvarao najduže? (čovjek) Što nam time poručuje biblijski pisac? (Božja dobrota i ljubav prema čovjeku, on postaje posebno biće) Poziva li Bog čovjeka na suradnju? Zašto? (govor o slici Božjoj i čovjeku kao vrhuncu stvaranja). Objasnimo značenje *sedmoga dana*, koju poruku nam biblijski pisac želi dati kada kaže da Bog odmara? (On je vladar svega i poziva na prijateljevanje čovjeka)

Sada ćemo pročitati drugi izvještaj na stranici 130. Zatim postavljam pitanja: Tko je polazište u stvaranju? (čovjek) Kako je čovjek nastao prema ovome izvještaju? (iz praha zemaljskoga) Većinom vidimo sličnosti s prvim tekstom, ali je nešto izdvojeno u drugom izvještaju, a u prvom se ne spominje… (Edenski vrt) Što simbolizira Edenski vrt? (raj, stanje sreće i prijateljstva s Bogom). Što simbolizira stablo spoznaje dobra ili zla? (Božje upozorenje čovjeku, Bog od čovjeka traži poslušnost) Smatrate li da u ovom izvještaju Bog ulijeva povjerenje u čovjeka (izdvojite dio teksta koji govori o tome)? Iz toga proizlazi čovjekova odgovornost i svijest da je ipak uzvišenije biće koje je odgovorno za ovaj svijet. Izdvojite govor o mužu i ženi u tekstu? (muškarac i žena su jedno i jednako vrijedni) Koju poruku ostavlja biblijski pisac? (čovjek ima svoje dostojanstvo, Bog ga je uzvisio)

**6. Sinteza**

|  |  |
| --- | --- |
| PRVI IZVJEŠTAJ | DRUGI IZVJEŠTAJ |
| - Bog stvara svijet (glagol)- Božje stvaranje je savršeno i On je Počelo svega- Božja Riječ = Isus Krist predstavlja djelo stvaranja- vrhunac stvaranja – čovjek- sedmi dan – dan odmora, nedjelja | - Bog stvara čovjeka / Adama – dah života- Edenski vrt – simbol raja- Božje upozorenje čovjeku – stablo spoznaje dobra i zla- Bog povjerava čovjeku zemlju- čovjek stvoren kao muškarac i žena – dostojanstvo i zajedništvo čovjeka |

 Knjiga Postanka posebno govori o Bogu kao «Počelu», od kojega sve potječe i koji je stvorio sve što postoji, ali ne opisuje na znanstven način kako se to zbiva. Pisac pritom želi prije svega istaknuti Božju ljubav i brigu za sve što je stvorio.Postanak svijeta i života nije slučajnost. Postoji Stvoritelj: Bog. Bog je sve stvorio sve što postoji. Sve što je Bog stvorio bilo je dobro. Vrhunac Božjeg stvaralačkog djela je stvaranje čovjeka. On je sustvoritelj Božji, svemir treba podvrći sebi i njime gospodariti, sebi i drugima na dobro, razmnožavati se i tako sudjelovati na Božjem stvaranju svijeta i čovječanstva. Čovjek nije samo materijalno biće, nego je i produhovljeno biće. Nije samac, već je stvoren kao muško i žensko. U međusobnoj ljubavi surađuju sa svojim Stvoriteljem u rađanju novih ljudskih bića. Čovjek ima svoje dostojanstvo: on nije nešto, nego netko! Zatim pokazujem prezentaciju stvaranje svijeta, to je svojevrsno kratko ponavljanje što je koji dan stvoreno – iz prvog izvještaja. Zatim zamolim učenike da prepišu sa slajda sintezu.

**7. Aktualizacija**

Rekli smo kako je Bog stvorio svijet i čovjeka iz ljubavi. Upravo nam je ta ljubav putokaz i primjer kako se mi moramo odnositi jedni prema drugima. Uočavamo kako je Bog opisan kao brižni Stvoritelj, koji sklapa savez s čovjekom i želi prijateljevati. Kako se mi odnosimo jedni prema drugima? Osjećamo li se kao sustvaratelji? (odgovornost prema okruženju i čovjeku) Kako možeš konkretno u svom okruženju sustvarati? (čuvati prirodu i okoliš) Kako shvaćamo dan odmora? Što nedjelja simbolizira? (Prijateljevanje s Bogom kao Stvoriteljem i s drugim ljudima kao uzvišena bića) Podijelim učenicima papire i zamolim ih da izrade od toga nešto, pretpostavljam da će lopticu ili avion. Jedan učenik uzima proizvoljno od nekoga napravljenu stvar i uništi. Zatim postavljam pitanja: Kako se osjećaš kada ti je prijatelj uništio avion? To je tvoje djelo stvaranja od papira. Tako je i ovaj svijet Božje djelo stvaranja i Bog nas poziva na odgovornost prema prirodi i okolišu. Posvijestimo da svakim lošim pristupom prema prirodi uništavamo Božje djelo stvaranja i Božje povjerenje postaje sve slabije, jer On želi da budemo odgovorni sustvaratelji ovoga svijeta.

DZ: Napisati molitvu u obliku zahvale Bogu Stvoritelju!

**8. Molitveni završetak**

Izmolit ću Pjesmu bratu Suncu sv. Franje Asiškog. Znak križa, meditativno čitam:

Hvaljen budi, Gospodine moj,

Sa svim stvorenjima svojim,

Napose s bratom gospodinom Suncem.

Od njega nam dolazi dan

I svojim nas zrakama grije.

Ono je lijepo i sjajne je svjetlosti puno;

Slika je, Svevišnji, Tvoga Božanskoga sjaja.

Hvaljen budi, Gospodine moj,

po bratu našem Mjesecu i sestrama Zvijezdama

Koje si sjajne, drage i lijepe,

Po nebu prosuo svojem.

Hvaljen budi, Gospodine moj,

Po bratu našem Vjetru.

Po zraku, oblaku, po jasnoj vedrini

I svakom vremenu Tvojem

Kojim uzdržavaš stvorove svoje.

Hvaljen budi, Gospodine moj,

Po sestrici Vodi:

Ona je korisna, ponizna, draga i čista.

Hvaljen budi, Gospodine moj,

Po bratu našem Ognju

Koji nam tamnu rasvjetljuje noć,

On je lijep i ugodan, silan i jak.

Hvaljen budi, Gospodine moj,

Po sestri i majci nam Zemlji.

Ona nas hrani i nosi, slatke nam plodove,

cvijeće šareno i bilje donosi.

Hvaljen budi, Gospodine moj,

Po onima koji opraštaju iz Ljubavi Tvoje

I podnose rado bijede života.

Blaženi koji sve podnose s mirom

Jer ćeš ih vječnom okruniti krunom. Slava Ocu…

**X. PLAN PLOČE**

 **BIBLIJSKI PRISTUP STVARANJU**

* **Sveto pismo o stvaranju svijeta i čovjeka govori slikovito, a ne znanstveno**
* **Prvi izvještaj o stvaranju govori da je Bog stvarao svijet šest dana, a sedmi je počinuo - time se želi istaknuti da je Bog sve stvorio, te da je čovjek kruna svega stvorenoga**
* **Drugi izvještaj o stvaranju govori o stvaranju Adama iz praha zemaljskog, a Eve iz Adamova rebra - time se želi istaknuti da je čovjek krhko biće, te da su žena i muškarac jednakog dostojanstva**